Իսկ հիմա ժամանակն է, որ բոլորս աշխատինք՝ քարոզչական պայքարը իր ճի՛շդ, քաղաքակիրթ հունին մէջ տանելու ուղղութեամբ։ Հայ ժողովուրդի նորօրեայ յեղափոխութեան նպատակները պիտի իրագործուին, անկախ ամէն ինչէ, քանի որ վճռականօրէն այդպէս կը պահանջէ ու կը պարտադրէ նախ ի՛նքը՝ ինքնավստահութեան վերատիրացած ժողովուրդը։ Արտաքին մութ ուժերու գործակալներ փնտռել հայ ժողովուրդի նորօրեայ զարթօնքին, անոր փայլու՛ն յեղափոխութեան առաջնորդներուն մէջ՝ առնուազն անպարկեշտութիւն է։ Իսկ դաւաճաններ որոնել հայ ժողովուրդի ազատագրական պայքարի ռահվիրայ կուսակցութեան մէջ, նոյնիսկ երբ իր գաղափարական բարձունքին վրայ չի գտնուիր այդ կուսակցութիւնը, ոչ միայն անհանդուրժողութիւն է, այլև՝ անգրագիտութիւն։